બોર્ડની પરીક્ષાઓ હવે હાથવેંતમાં છે. જેમનાં સંતાનો બોર્ડની પરીક્ષા આપતાં હશે તેમનાં ઘરમાં આજકાલ પરીક્ષા... પરીક્ષા... પરીક્ષાની બૂમો જ પડતી હશે. વિદ્યાર્થી જેટલી જ બલકે એનાથી પણ વધારે તૈયારીઓ તેનાં માતા-પિતાએ આરંભી દીધી હશે. કેટલીક જગ્યાએ તો વાલીઓમાં એટલો બધો સ્ટ્રેસ હોય છે કે વાત ના પૂછો. સલાહ, સૂચનો, માર્ગદર્શન, શ્રદ્ધા-અંધશ્રદ્ધા, વગેરેથી કેટલાંક વાલીઓ પરીક્ષાર્થીઓને વધારે ચિંતામાં નાખી દેતાં હોય છે. ખરેખર તો વાલીએ વિદ્યાર્થીને માત્ર હૂંફ આપવાની હોય અને હળવાફૂલ રાખવાનાં હોય એના બદલે વાલી જાણે-અજાણે વિદ્યાર્થીમાં સ્ટ્રેસ ઊભો કરે છે. ગુજરાતમાં બોર્ડની પરીક્ષા નજીક છે ત્યારે ‘સાધના’ તેના વાચકો, વાલીઓ માટે થોડુંક માર્ગદર્શન લઈને આવ્યું છે, જેથી પરીક્ષાનો ડર દૂર થાય અને ઘરનું વાતાવરણ તથા વિદ્યાર્થીનું મન સુધરે.